Source: https://beta.e-justice.europa.eu/306/HU/court_fees_concerning_small_claims_procedure?ITALY&init=true
Timestamp: 2020-04-05 06:45:05
Document Index: 29217109

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Az eljárási költségekre vonatkozó szabályokat a perköltségekre vonatkozó rendelkezések egységes szerkezetbe foglalt szövegéről szóló törvény (Testo Unico delle disposizioni legislative e regolamentari in materia di spese di giustizia) tartalmazza, amelyet a 2002. május 30-i 115. sz. elnöki rendelet (Decreto del Presidente della Repubblica 30 maggio 2002 n. 115) foglal magában.
A polgári eljárásokban minden egyes peres fél maga viseli a saját eljárási cselekményeivel és az eljáráshoz szükséges egyéb eljárási cselekményekkel kapcsolatos költségeket, ha törvény úgy rendelkezik, vagy a bíróság előírja, hogy e peres fél fizesse meg azokat (a perköltségekre vonatkozó rendelkezések egységes szerkezetbe foglalt szövegéről szóló törvény 8. cikke, 115/2002. sz. elnöki rendelet).
A polgári eljárás illetékei a következők:
a keresetindítás egységes illetéke
a kézbesítés illetéke
az iratokról készített másolatok illetéke.
A fizetendő illeték összegét a 115/2002. sz. elnöki rendelet 13. és 30. cikke tartalmazza, amely az egységes illetékre, illetve a kézbesítési költségek fedezetének a bíróság kérelmére történő előzetes megfizetésére vonatkozik.
Az iratokról készített másolatok illetékét a 115/2002. sz. elnöki rendelet 267. és azt követő cikkei szabályozzák, és a rendelet mellékletében foglalt 6., 7. és 8. táblázat sorolja fel.
A békebíróság hivatalának felállításáról szóló 374/1991. sz. törvény (Legge 21 novembre 1991, n. 374 Istituzione del giudice di pace) 46. cikke alapján (Olaszországban a békebírók jogi végzettséggel rendelkeznek) csak az egységes illetéket kell megfizetni az 1033 EUR pertárgyértéket meg nem haladó ügyekkel kapcsolatos iratok és ítéletek esetében.
A fizetés elmulasztása esetén a bíróság vagy az adósságbehajtó cég (az Equitalia Giustizia SpA társasággal történt megállapodás) fizetési felszólítást kézbesít az egységes illeték megfizetésének módjára vonatkozó felhívással (a 115/2002. sz. elnöki rendelet 248. cikke).
Az iratokról készített másolatok illetéke és a 115/2002. sz. elnöki rendelet 30. cikke szerinti összeg megfizetésének elmulasztása esetén a bíróság elutasíthatja az irat átvételét (a 115/2002. sz. elnöki rendelet 285. cikke).
Olaszországban történő fizetés esetén postai számla, az F23-as formanyomtatvány vagy az engedéllyel rendelkező dohányboltok és értékesítőhelyek által árusított bélyegek használhatók.
Külföldről a fizetés banki átutalással történhet.
A befizetés után a vonatkozó bizonylatot a fizetés igazolásaként be kell nyújtani a bíróság részére.